## La primera edició dels campionats de FPB-CVSkills 2025 rep 168 inscripcions d’alumnes de 68 centres de la Comunitat Valenciana

*** Les modalitats amb més interés per a l’alumnat han sigut Informàtica i Comunicacions, Servicis Comercials i Manteniment de Vehicles**

La primera edició dels campionats autonòmics de Formació Professional Bàsica (FPB-CVSkills) ha rebut un total de 168 inscripcions per a les 13 modalitats convocades per part dels centres educatius de la Comunitat Valenciana.

La Conselleria d’Educació, Cultura, Universitats i Ocupació, a través de la Direcció General de Formació Professional, ha posat en marxa, per primera vegada en la Comunitat Valenciana, FPB-CVSkills, una iniciativa pionera dirigida a l’alumnat de Formació Professional Bàsica que busca reconéixer les seues competències professionals a través d’una competició pràctica i motivadora.

En esta participarà l’alumnat de 68 centres educatius diferents, dels quals 10 són de la província de Castelló, 23 de la de València i 35 de la d’Alacant. La xifra d’inscripcions posa de manifest el compromís del professorat amb una educació pràctica, inclusiva i orientada al desenrotllament personal i professional de l’alumnat.

Les modalitats que han despertat més interés entre l’alumnat han sigut Informàtica i Comunicacions, amb 32 inscripcions, seguida de Servicis Comercials, amb 24, i Manteniment de Vehicles, amb 22. També han destacat les inscripcions en Jardineria, Perruqueria i Estètica, Soldadura i Electricitat i Electrònica, i amb això s’ha mostrat una gran diversitat d’interessos i vocacions.

A causa de l’elevada demanda, es realitzarà una selecció de l’alumnat competidor, seguint els criteris establits en les bases de la convocatòria. En este sentit, es prioritzarà l’alumnat de segon curs i es procurarà que competisca el major nombre de centres educatius, així com s’evitarà la participació de més d’un alumne per centre, excepte en el cas que hi haja places disponibles.

Així mateix, les inscripcions per a les tres modalitats dels programes de qualificació bàsica de formació professional (PFCB) també han superat les expectatives de la Conselleria d’Educació, consolidant l’interés creixent per esta iniciativa.

La Direcció General de Formació Professional publicarà pròximament i comunicarà als centres participants la llista definitiva de l’alumnat seleccionat.

**FPB-CVSkills**

Esta iniciativa, impulsada per la Direcció General de Formació Professional, naix amb l’objectiu de visibilitzar i reconéixer el talent, l’esforç, la creativitat, les competències i el potencial de l’alumnat d’FP de grau bàsic, mitjançant reptes que simulen situacions reals de l’entorn professional.

La competició està dissenyada per a fomentar el treball en equip, el compromís i l’autoestima i motivació de l’alumnat, i per a reforçar la FPB com a via de desenrotllament acadèmic i professional.

Les proves se celebraran el mes de desembre en tres centres de referència de la Comunitat Valenciana: CIPFP Ciutat de l’Aprenent (10 de desembre): Fusteria i Moble, Cuina i Restauració, Perruqueria i Estètica, Reparació d’Articles Tèxtils i de Pell, Servicis Comercials i Soldadura; CIPFP Canastell (12 de desembre): Allotjament i Bugaderia, Electricitat i Electrònica, Informàtica i Comunicacions i CIPFP CE Cheste (16 de desembre): Jardineria, Manteniment de Vehicles, Forn i Reforma i Manteniment de Vivendes / Edificis.

Tot l’alumnat participant rebrà un certificat acreditatiu i les persones guanyadores de cada modalitat, juntament amb el seu tutor o tutora, seran convidades a una jornada dels SpainSkills 2026, que se celebraran en IFEMA del 24 al 28 de febrer de 2026.

Més informació en la [pàgina oficial](https://ceice.gva.es/va/web/formacion-profesional/cv-skills).

Fecha: 17/11/2025